次韵章季常題石魚研屏
作者：周紫芝
朝代：宋

paragraphs: 蒼崖百丈懸江濱，江潭下躍吞舟鱗。
戲將雙影倒掛崖石上，妙絕始信陽侯神。
短屏誰爲琢山骨，與君一障西風塵。
世間百怪那可解，清詩宛轉聊窮因。
問誰幻出水底石，掉尾鼓鬛波粼粼。
固應鳳咮與龍尾，明窗淨几長相親。
君家機雲好兄弟，玉山對峙高嶙峋。
爲貧聊試漆園吏，手板拄頰心看雲。
要收江湖入几席，釣竿拂水垂風綸。
誰當爲我語石魚，莫愛浪翻月白千頃江鎔銀。
但願玉堂常伴直，對此風流千載人。